**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2011 M. GRUODŽIO 22 D. SPRENDIMO NR. T2-401 „DĖL KLAIPĖDOS MIESTO SAVIVALDYBĖS MATERIALIOJO TURTO NUOMOS TVARKOS APRAŠO PATVIRTINIMO“ PAKEITIMO“ PROJEKTO**

**1. Sprendimo projekto esmė, tikslai ir uždaviniai.**

Šiuo Savivaldybės tarybos sprendimo projektu siekiama pakeisti ir papildyti Klaipėdos miesto savivaldybės materialiojo turto nuomos tvarkos aprašą (toliau Tvarkos aprašas), patvirtintą Savivaldybės tarybos 2011 m. gruodžio 22 d. sprendimu Nr. T2-401.

**2. Projekto rengimo priežastys ir kuo remiantis parengtas sprendimo projektas.**

Sprendimas papildyti Tvarkos aprašą 25.1 papunkčiu priimtas išnagrinėjus bendrojo ugdymo mokyklų, ikimokyklinių įstaigų ir nuomininkų, teikiančių minėtoms įstaigoms maitinimo paslaugas, prašymus atleisti vaikų atostogų laikotarpiu nuomininkus nuo nuomos mokesčio mokėjimo prievolės. Atlikus įstaigų apklausas paaiškėjo, kad vaikų atostogų metu daugelyje jų maitinimo veikla nevykdoma, todėl savivaldybės tarybos svarstymui teikiamas sprendimas pritarti galimybei įstaigoms sudaryti tarpusavio susitarimus su nuomininkais dėl atleidimo nuo nuomos mokesčio vaikų atostogų metu.

Tvarkos aprašo 28 punktas pakeičiamas, nurodant dalyviams, dalyvaujantiems nuomos konkursuose dėl savivaldybės nekilnojamojo turto konkurso, kad dalyvio įnašas turi būti lygus dalyvio paraiškoje pasiūlytai 3 mėnesių sumai. Šis įnašas yra laikomas užstatu ir naudojamas nuomotojo patirtoms tiesioginėms išlaidoms ir nuostoliams dėl sutarties netinkamo vykdymo atlyginti. Tuo atveju, kai nuomos sutartis atnaujinama, atnaujintoje nuomos sutartyje nustatomas 3 mėnesių nuompinigių dydžio, bet ne mažesnis nei 200 Eur (be PVM), užstatas. Nuomos sutarties atnaujinimo atveju, atsižvelgus į užstato dydį, su nuomininku gali būti susitarta dėl užstato sumos dydžio sutarties vykdymo garantijos, išduotos banko (kredito unijos), pateikimo.

**3. Kokių rezultatų laukiama.**

Papildžius ir pakeitus Klaipėdos miesto savivaldybės materialiojo turto nuomos tvarkos aprašą sudaromos sąlygos didinti savivaldybės turto nuomos efektyvumą.

**4. Sprendimo projekto rengimo metu gauti specialistų vertinimai.**

Negauta.

**5. Lėšų poreikis sprendimo įgyvendinimui.**

Šio sprendimo įgyvendinimui papildomų lėšų nenumatoma.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma, teigiamos pasekmės – sudaromos sąlygos didinti savivaldybės turto nuomos efektyvumą.

Teikiame svarstyti šį sprendimo projektą.

Turto skyriaus vedėjas Edvardas Simokaitis